
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2022. (XI. 24.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2022. november 17.

Horinka László


polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról
A Képviselő-testület előző munkaterv szerinti ülése óta az alábbi döntés végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	158/2022
	2022.10.27.
	Helyi adók és díjak módosításával kapcsolatos rendeletek előterjesztése
	soron következő munkaterv szerinti ülés
	Végrehajtva


II. Polgármesteri tájékoztató az előző ülés óta történt fontosabb eseményekről
Október 29-én közösségi munka keretében az almáskerti játszótéren ültettünk közel 150 darab Leylandi Ciprust.

Október 30-án a tápiósülyi temető dombján őrtüzet gyújtottunk a székely autonómiatörekvések támogatására.

November 4-én az 1956-os forradalom és szabadságharc hőseire, mártírjaira emlékeztünk csendes gyertyagyújtással Szórádi Zsigmond Fáklya-szobránál. Megemlékezésünkön velünk voltak a Tápió mentéért-díj átadó ünnepségre érkező vendégeink is. Az ünnepséget követően került sor a díjak átadására a művelődési házban.
Megkezdődött a 2023-2027-es időszak LEADER tervezési időszaka, ezért november 10-én civilek, vállalkozók és önkormányzati döntéshozók együtt beszélgettünk arról, hogyan érdemes a tervezési munkát elvégezni, hogy a következő időszakban is minél több fejlesztés valósulhasson meg ebből a forrásból Sülysápon is.
November 15-én műszaki értekezletre került sor a körforgalom építésének helyszínén, majd a Polgármesteri Hivatal tanácskozó termében. A közelgő téli időszak miatt a kivitelezési munkák egy időre leállnak, a 3105 jelű út egyirányúsítása egy héten belül megszűnik, a csomópont "T" csomópontként üzemel tovább. Az építési munka tavasszal folytatódik tovább.
November 16-án kistérségi közbiztonsági egyeztető fórum zajlott a művelődési házban, amelyen a rendőrség képviselőitől megtudtuk, hogy a vagyon elleni bűncselekmények száma az elmúlt év adataihoz viszonyítva megduplázódott, ami a gazdasági válságnak tudható be. Ugyanakkor a személyi sérüléssel járó balesetek száma jelentősen csökkent. Az úgynevezett „unokázós csalás” visszaszorulóban van, de jelennek meg újabb trükkök, amelyekkel megpróbálják a bűnözők átverni és megkárosítani a kiszemelt áldozatot. A Nagykátai Tűzoltóság parancsnokától megtudtuk, hogy jelentősen megemelkedett a szabadtéri tűzesetek száma. Őrnagy úr felhívta a figyelmet a közelgő karácsonyi ünnepkörre, amikor 50 %-kal is megemelkedik a lakástűz esetek száma az égve felejtett gyertyák, a zárlatos fényfüzérek vagy az óvatlan csillagszóró-használat miatt.
November 17-én került sor a két éve Sülysáp határában megtalált, majd exhumált ismeretlen II. világháborús ejtőernyős katonák síremlékének avatására a tápiósápi temetőben.
A LED-csere program rendben lezajlott, a regisztráltak többsége átvette az izzókat.

Már öt helyszínen került telepítésre buszváró; ott, ahol a peron nem elegendő szélességű, a peron mögé rögzítjük. Ezeken a helyeken a peron mögött 20 cm vastag beton aljzat került kialakításra, melyhez a fülke rögzítésre kerül. 
Sülysáp, 2022. november 18.

Horinka László 

polgármester

